

„Regioniniai ir nacionaliniai parkai žmonėms asocijuojasi su gražia gamta, ko daugelis ten ir važiuoja ieškoti. Tačiau gyventojams pirmiausiai tai reiškia architektūrinius apribojimus, kas neretai sukelia įtampų tarp norimo ir galimo rezultato projektuojant pastatus. Tuo tarpu ne tik gyvosios gamtos – bioįvairovė, buveinių ir rūšių apsauga yra tos gražios gamtos esminė dedamoji, teigiamus įspūdžius dovanoja išsaugotas šimtmečiais tradicinės gyvensenos formuotas kraštovaizdis, kurio viena svarbiausių detalių mozaikoje yra architektūra. Ir po viso ilgo okupacijų periodo, kada buvo drastiškai niokojama mūsų etninė savastis bei šimtmečiais formuota gyvensena, tikro, artimo santykio su gamta padiktuoti architektūriniai sprendimai būtų apgailėtini ir nesuprantami, jei mes patys tęstume tą politinių ideologijų inspiruotą barbarišką elgesį su mums gyvybiškai reikalinga aplinka. Vis tik, tie kraštovaizdžio elementai, kuriuos pirmiausia pastebi žmogaus akys, turi byloti mums apie etnografinį regioną, kuriame esame. Ir tai šiandien yra ne tik praeities kataklizmų sukurtų pasekmių nors minimalus ištaisymas, bet ir subtilus pasipriešinimas šiandienos iššūkiams – globalizacijos vienodinančiam poveikiui. Dėl drastiško gyvensenos pokyčio moderniais laikais kultūrinis kraštovaizdis ir etnografinė architektūra praranda istorinį tęstinumą ir vietos tapatumą,  o siekis ir pastangos puoselėti šią tradiciją dažnai yra nesėkminga dėl nepalankių demografinių procesų regionuose, specialistų (architektų, dailidžių, stalių, statybos darbų vadovų ir kt.) kompetencijos stokos, vyraujančio skeptiško požiūrio į tradicinę architektūrą kaip nemadingą, bei nepalanki įstatyminė ir netinkama darbų praktika. Neigiami padariniai matomi ir saugomose teritorijose, nors kaip tik valstybiniai parkai skirti tradicinio kraštovaizdžio išlaikymui. Mūsų direkcijai priskirtos saugomos teritorijos patenka į du etnografinius regionus – Mažosios Lietuvos bei Žemaitijos\*, kuriuose architektūrinės tradicijos skiriasi, bet siekiant vengti dažnai pasitaikančios painiavos kai žmonės Mažąją Lietuvą, dažnai net Klaipėdą, laiko Žemaitija, šioje publikacijoje apsiribosime vieno etnografinio regiono Mažosios, arba dar vadintos Prūsų Lietuvos architektūros aptarimu, kuris yra išskirtinai tik mūsų administruojamoje teritorijoje.

Mažosios Lietuvos kaimų sodybos buvo daug įvairesnės nei Didžiojoje Lietuvoje. Sodybų specifiką lėmė krašto istorinė raida ir gamtos ypatybės. Mišri etninė ir socialinė sandara, skirtingos gamtos sąlygos lėmė ir sodybų įvairovę. Mažojoje Lietuvoje esama daug sodybų tipų: laukininkų, pajūrio, pamario ir paupių žvejų, daržininkų, pievininkų, pelkininkų, kopininkų, girininkų, bitininkų, sielininkų, naujakurių. Iš pavadinimų matyti, kad skirtumai daugiausia siejami su gyvenvietės vieta, gamtos sąlygomis. Šios sąlygos, gyventojų verslai ir gyvensena atsispindėjo ir pastatų statybos tradicijoje.

Gyvenamiesiems pastatams būdingos mansardos, gonkos (prieangiai), raudonomis keraminėmis čerpėmis dengtas stogas, gausios medinės puošmenos (dekoruota stogo skydų apkalimo lentų apačia, drožinėtos vėjalentės, lėkiai ir kt.). Stambių ūkininkų trobos išsiskyrė statybinių medžiagų gausa, naudotas medis, raudonos plytos, dažytos sienos apkalamos lentomis, stogai puošti žirgeliais, durys ir langinės ištapomos įvairiais raštais.

Nemuno Deltos žvejų sodybose statyti mediniai, vėliau - mūriniai pastatai. Stogus dengdavo nendrėmis, nes Kuršių mariose užaugdavo pakankamai šios statybinės medžiagos. Vėliau plito raudonos keraminės čerpės.

Sodybą sudarydavo daug skirtingų paskirčių mažų trobesių: grūdams džiovinti ir malti, duonai kepti, alui raugti, skalbti, maudytis ir kt. Sodybos būdavo laisvo planavimo, o pastatai išdėstyti patogiais atstumais, pagal paskirtį grupuojami į atskirus kiemus. Aplink gerąjį kiemą stovėjo gyvenamasis namas ir klėtis su jiems abiem būdingais prieangiais ir išraiškinga puošyba,  taip pat rūsiai, arklidės, kuro saugyklos. Ūkinį kiemą sudarė tvartai, daržinės, o pirtis ir jauja statytos atokiau dėl gaisro pavojaus. Sodybos buvo didelės, nes ūkis turėjo likti nedalomas, jame gyveno kelių kartų šeimos ir galėjo būti net iki dvidešimties pastatų. Sodybas puošė gausybė želdinių, ne tik sodai, daržai, bet ir gėlių darželiai, lapuočiai medžiai, saugoję sodybas nuo vėtrų, žaibų, teikiantys pavėsį, jaukumą, dažnai – menantys svarbius įvykius. Vaismedžiai buvo sodinami šalia gyvenamojo namo, kad saugotų nuo stiprių vakarų ir šiaurės vėjų.“

<...>

Nuoroda į šaltinį: <https://mlietuva.lrv.lt/lt/straipsniai/tradiciju-ir-modernumo-darna-tradicines-architekturos-bruozai-siuolaikineje-statyboje/>